Wisløff fullførte examen artium i 1927, 19 år gammel, og deretter teologisk embedseksamen ved Menighetsfakultetet høsten 1931. I 1932 tok han praktisk-teologisk eksamen samme sted, og han ble ordinert til prest i Den norske kirke og tjenestegjorde først som småkirkeprest i Vaterland småkirke i Oslo. Han var den første lønnede sekretær i det som senere ble Norges Kristelige Student- og Skoleungdomslag 1932–1933, parallelt med arbeidet som småkirkeprest. Som sekretær startet han i 1933 Credo Studentmagasin, 24 år gammel. Fra 1940 av gikk han inn i tjeneste som sokneprest i Birkenes prestegjeld på Agder. I perioden fra 1959 til 1967 var han med i eksekutivkomitéen for International Fellowship of Evangelical Students, og fra 1967 til 1979 var han president for samme.